Je Jehans de Vianne, sires de Mirebel, fais savoir à touz que je suis devenuz hons feaubles de main et de bouche et entrez en l’omaige à noble home monsignour Jeham de Chalon, signor d’Arlay, et li ay promis et promet feauté tenir et garder come à mon signour, et li ay encour promis et promet à recepter toutjoursmais luy et les suens, à grant force et à petite, en mes chastiaus de Mirebel et de Chastoillon en montaigne, en toutes les fourteresces que hi sunt, granz et petites, et qui porroient estre faites, à toutes forces de genz, granz et petites, contre toutes genz, come mon signour, fuers que contre monsignour Phelippe de Vianne, signour de Paigney, mon signor et mon frere, Robert, noble baron, duc de Bourgoigne, Othe, noble baron, conte de Bourgoigne. Et cest receptemant et cest droit de recept j’ay pris et repren doudit Jeham de Chalon, pour luy et pour ses hoirs, à toutjorsmais, pour moy et pour mes hoirs, cui je oblige à ce faire, tenir et garder, en fié et en chasemant; et ceu ay je fait par l’outroy et par la volonté doudit mons. Phelippe de Vianne, mon frere, de cui je tien en fié lesdites fou[r]teresces, par cui comandemant especialmant je l’ay fait et fais. Et toutes ces choses ay je promis tenir et garder par mon soiremant corporelmant doné sus saint evangile; et renunçois... Et weil et outroy que se encontre venoie, je ne mi hoirs, li signour de Mirebel et de Chastoillon, quelque il soient, que li officiaus de Besançon, qui à ce temps saroit, me puet controindre moi et mes hoirs, quelque part que nous fussions, per sentence d’excumeniemant en nostres personnes et per entredit de nostre terre, à tenir les covenances devantdites, et some[s] moi et mes hoirs à la jurisdiction de l’official de Besançon, quelque part que nous fuissons. Et se je deffalloie de ces choses, ne je ne li miens, ne d’acune d’ales, je suis tenus de rendre et de restorer audit Jeham de Chalon et es suens touz les domaiges que il encourroient et auroient pour le deffaut, se point an hi avoit; et suis tenus de croire ledit Jeham et les suens et dou deffaut et des domaiges, se il hi avenoient, per lour soiremant, et oblige assi mes hoirs à ceu faire et tenir. En tesmoint de laquel chose, j’ay mis mon seel en ces presantes lettres, et hay requis à honorauble personne et discrete l’official de Besançon que il mete le seal de la court de Besançon en ces presantes lettres, et à noble homme monsignour Phelippe de Vianne, mon signour, que il mete assi son seal en ces lettres auvec le mien seel... Faites et données à Besançon, le juedi après Penthecoste, l’am Nostre Signour corrant par mil doux cenz octante et quatre.